Document ID: 32013R1186

KOMISJONI RAKENDUSMÄÄRUS (EL) nr 1186/2013,
21. november 2013,
millega registreeritakse kaitstud päritolunimetuste ja kaitstud geograafiliste tähiste registris nimetus [Orkney Scottish Island Cheddar (KGT)]
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
ning arvestades järgmist:
(1)
Määrusega (EL) nr 1151/2012 tunnistati kehtetuks ja asendati nõukogu 20. märtsi 2006. aasta määrus (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta (2).
(2)
Vastavalt määruse (EÜ) nr 510/2006 artikli 6 lõikele 2 avaldati Euroopa Liidu Teatajas Ühendkuningriigi taotlus registreerida nimetus „Orkney Scottish Island Cheddar” (3).
(3)
Ühendused Dairy Australia, Dairy Companies Association of New Zealand ja Consortium for Common Food Names esitasid registreerimisele vastuväite vastavalt määruse (EÜ) nr 510/2006 artikli 7 lõike 3 punktile b. Need vastuväited on kõnealuse määruse artikli 7 lõike 3 kohaselt vastuvõetavad.
(4)
Eelkõige rõhutatakse eespool osutatud vastuväidete raames seda, et asjaomase nimetuse registreerimine ohustaks nimetusi, kaubamärke või tooteid, mida on õiguspäraselt turustatud vähemalt viis aastat enne artikli 6 lõikega 2 ettenähtud avaldamise kuupäeva ning et registreerimiseks esitatud nimetus on üldine.
(5)
Komisjon kutsus oma 20. märtsi 2013. aasta kirjaga asjaomaseid pooli üles vastavasisulistele läbirääkimistele.
(6)
Ühendkuningriik ja vastuväite esitajad jõudsid nõutud kolmekuulise ajavahemiku jooksul omavahel kokkuleppele, millest teavitati komisjoni 8. juulil 2013.
(7)
Eespool osutatud läbirääkimistest nähtub, et vastuväite esitajate peamine mure on seotud sõna „Cheddar” staatusega ühendis „Orkney Scottish Island Cheddar”. Tootja taotletud kaitse hõlmab aga üksnes kogu sõnaühendit tervikuna. Vastavalt määruse (EL) nr 1151/2012 artikli 13 lõike 1 viimasele lõigule võib jätkata tootenime „Cheddar” kasutamist Euroopa Liidu territooriumil tingimusel, et ELi õiguskorra alusel kohaldatavad põhimõtted ja eeskirjad on täidetud.
(8)
Pidades silmas neid asjaolusid, tuleks nimetus „Orkney Scottish Island Cheddar” kanda kaitstud päritolunimetuste ja kaitstud geograafiliste tähiste registrisse,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määruse lisas esitatud nimetus registreeritakse.
Olenemata esimesest lõikest võib jätkata tootenime „Cheddar” kasutamist Euroopa Liidu territooriumil tingimusel, et ELi õiguskorra alusel kohaldatavad põhimõtted ja eeskirjad on täidetud.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 21. november 2013

Labels: 3
17
18